Rozhodnutie Komisie
z 28. februára 2002,
ktorým sa menia a dopĺňajú rozhodnutia 95/233/ES a 96/482/ES týkajúce sa dovozu živej hydiny z tretích krajín vzhľadom na Bulharsko a ktoré ruší rozhodnutie 96/483/ES
(oznámené pod číslom dokumentu C(2002) 641)
(Text s význanom pre EHP)
(2002/183/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/539/EHS z 15. októbra 1990 o podmienkach zdravia zvierat, ktorá upravuje obchod v rámci spoločenstva a dovoz hydiny a násadových vajec z tretích krajín [1], naposledy zmenenú a doplnenú rozhodnutím 2001/867/ES [2], a najmä na jej článok 21, článok 23 (1) a články 24 a 26,
keďže:
(1) Rozhodnutie Komisie 95/233/ES [3], naposledy zmenené a doplnené rozhodnutím Komisie 2001/751/ES [4], uvádza zoznam tretích krajín, z ktorých sú členské štáty oprávnené dovážať živú hydinu a násadové vajcia vrátane vtákov patriacich do rodu bežcov a ich vajec.
(2) Rozhodnutie Komisie 96/482/ES [5], naposledy zmenené a doplnené rozhodnutím Komisie 2000/505/ES [6], stanovuje podrobnejšie pravidlá pre dovoz živej hydiny a násadových vajec a príslušné veterinárne osvedčenia o zdravotnom stave zvierat.
(3) Rozhodnutie Komisie 96/483/ES [7], naposledy zmenené a doplnené rozhodnutím Komisie 96/628/ES [8], stanovuje zoznam tretích krajín, ktoré sú oprávnené používať osobitné vzory veterinárnych osvedčení o zdravotnom stave zvierat.
(4) Bulharsko požiadalo o oprávnenie na vývozy živej hydiny a násadových vajec do spoločenstva a predložilo potrebné záruky.
(5) Kontrola vykonaná úradmi Komisie v Bulharsku v októbri 2000 preukázala, že Bulharsko má dostatočnú štruktúru a organizáciu veterinárnych služieb, čo sa týka zdravotného stavu hydiny.
(6) Bulharské veterinárne úrady boli navyše schopné preukázať, že sú splnené osobitné zdravotné požiadavky na zvieratá stanovené v rozhodnutí 96/482/ES.
(7) Preto je vhodné pridať Bulharsko do zoznamu tretích krajín stanoveného rozhodnutím 95/233/ES.
(8) Chorvátsko má povolené vyvážať živú hydinu a násadové vajcia iba z označených oblastí svojho územia. Kontroly, ktoré boli vykonané v septembri/októbri 1997 a októbri 2000 odhalili, že už viac nie je potrebné územné delenie.
(9) Z dôvodov prehľadnosti by zoznam v prílohe rozhodnutia 96/483/ES mal byť začlenený do rozhodnutia 96/482/ES. Zároveň bude k nemu pripojené Bulharsko a celé Chorvátsko bez územného delenia.
(10) Opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príloha I a príloha II rozhodnutia 95/233/ES sa nahrádza prílohou I a prílohou II v tomto rozhodnutí.
Článok 2
V rozhodnutí 96/482/ES sa odstráni článok 2 (1) a nahradí sa takto:
"1. Členské štáty povolia dovozy:
a) chovnej a úžitkovej hydiny pochádzajúcej z tretích krajín alebo oblastí uvedených v stĺpci A časti I prílohy I k tomuto rozhodnutiu, a ktoré vyhovujú požiadavkám stanoveným vo vzore veterinárneho osvedčenia o zdravotnom stave zvierat uvedenom ako vzor A v časti II prílohy I k tomuto rozhodnutiu,
b) násadových vajec pochádzajúcich z tretích krajín alebo ich oblastí uvedených v stĺpci B časti I prílohy I k tomuto rozhodnutiu a vyhovujúce požiadavkám stanoveným vo vzore veterinárneho osvedčenia o zdravotnom stave zvierat uvedenom ako vzor B v časti II prílohy I k tomuto rozhodnutiu,
c) jednodňových kurčiat pochádzajúcich z tretích krajín alebo ich oblastí uvedených v stĺpci C časti I prílohy I k tomuto rozhodnutiu a vyhovujúce požiadavkám stanoveným vo vzore veterinárneho osvedčenia o zdravotnom stave zvierat uvedenom ako vzor C v časti II prílohy I k tomuto rozhodnutiu,
d) jatočnej hydina a hydiny na obnovu pernatej zveri pochádzajúcej z tretích krajín alebo ich oblastí uvedených v stĺpci D časti I prílohy I k tomuto rozhodnutiu a vyhovujúce požiadavkám stanoveným vo vzore veterinárneho osvedčenia o zdravotnom stave zvierat uvedenom ako vzor D v časti II prílohy I k tomuto rozhodnutiu
za predpokladu, že ich sprevádza príslušné riadne vyplnené a podpísané osvedčenie."
Článok 3
Príloha III k tomuto rozhodnutiu sa stáva časťou I prílohy I k rozhodnutiu 96/482/ES a príloha I k rozhodnutiu 96/482/ES sa stáva časťou II prílohy I.
Článok 4
Rozhodnutie 96/483/ES sa týmto zrušuje.
Článok 5
Toto rozhodnutie je adresované členským štátom.
V Bruseli 28. februára 2002